AN2 Section13 Pali-Devanagri

(१३) ३. दानवग्गो

१४२. ‘‘द्वेमानि, भिक्खवे, दानानि। कतमानि द्वे? आमिसदानञ्‍च धम्मदानञ्‍च। इमानि खो, भिक्खवे, द्वे दानानि। एतदग्गं, भिक्खवे, इमेसं द्विन्‍नं दानानं यदिदं धम्मदान’’न्ति।

१४३. ‘‘द्वेमे, भिक्खवे, यागा। कतमे द्वे? आमिसयागो च धम्मयागो च। इमे खो, भिक्खवे, द्वे यागा। एतदग्गं, भिक्खवे, इमेसं द्विन्‍नं यागानं यदिदं धम्मयागो’’ति।

१४४. ‘‘द्वेमे, भिक्खवे, चागा। कतमे द्वे? आमिसचागो च धम्मचागो च। इमे खो, भिक्खवे, द्वे चागा। एतदग्गं, भिक्खवे, इमेसं द्विन्‍नं चागानं यदिदं धम्मचागो’’ति।

१४५. ‘‘द्वेमे, भिक्खवे, परिच्‍चागा। कतमे द्वे? आमिसपरिच्‍चागो च धम्मपरिच्‍चागो च। इमे खो, भिक्खवे, द्वे परिच्‍चागा। एतदग्गं, भिक्खवे, इमेसं द्विन्‍नं परिच्‍चागानं यदिदं धम्मपरिच्‍चागो’’ति।

१४६. ‘‘द्वेमे, भिक्खवे, भोगा। कतमे द्वे? आमिसभोगो च धम्मभोगो च। इमे खो, भिक्खवे, द्वे भोगा। एतदग्गं, भिक्खवे, इमेसं द्विन्‍नं भोगानं यदिदं धम्मभोगो’’ति।

१४७. ‘‘द्वेमे, भिक्खवे, सम्भोगा। कतमे द्वे? आमिससम्भोगो च धम्मसम्भोगो च। इमे खो, भिक्खवे, द्वे सम्भोगा। एतदग्गं, भिक्खवे, इमेसं द्विन्‍नं सम्भोगानं यदिदं धम्मसम्भोगो’’ति।

१४८. ‘‘द्वेमे, भिक्खवे, संविभागा। कतमे द्वे? आमिससंविभागो च धम्मसंविभागो च। इमे खो, भिक्खवे, द्वे संविभागा। एतदग्गं, भिक्खवे, इमेसं द्विन्‍नं संविभागानं यदिदं धम्मसंविभागो’’ति।

१४९. ‘‘द्वेमे, भिक्खवे, सङ्गहा। कतमे द्वे? आमिससङ्गहो च धम्मसङ्गहो च। इमे खो, भिक्खवे, द्वे सङ्गहा। एतदग्गं, भिक्खवे, इमेसं द्विन्‍नं सङ्गहानं यदिदं धम्मसङ्गहो’’ति।

१५०. ‘‘द्वेमे, भिक्खवे, अनुग्गहा। कतमे द्वे? आमिसानुग्गहो च धम्मानुग्गहो च। इमे खो, भिक्खवे, द्वे अनुग्गहा। एतदग्गं, भिक्खवे, इमेसं द्विन्‍नं अनुग्गहानं यदिदं धम्मानुग्गहो’’ति।

१५१. ‘‘द्वेमा, भिक्खवे, अनुकम्पा। कतमा द्वे? आमिसानुकम्पा च धम्मानुकम्पा च। इमा खो, भिक्खवे, द्वे अनुकम्पा। एतदग्गं, भिक्खवे, इमासं द्विन्‍नं अनुकम्पानं यदिदं धम्मानुकम्पा’’ति।

दानवग्गो ततियो।